潘歙州話廬山
作者：梅堯臣
朝代：宋

paragraphs: 潘侯話廬山，落落尤可伏。
初云江上來，遠見雲中瀑。
捨舟到雲外，觀瀑已巖麓。
往往逢平田，攢攢愛深木。
竹門懸徑微，源水陰藤覆。
坐石浸兩骹，炎膚起芒粟。
夕陽穿萬峯，高下相出縮。
尋常杳不分，但被煙嵐畜。
絕頂水底花，開謝向淵腹。
風力豈能加，日氣豈能𣋉。
攬之不可得，滴瀝空在掬。
夜昏投僧居，孤燈望溪曲。
忽聞清磬音，漸近幽林屋。
止侯休多談，已滿我心目。
懷游二十年，夢寐今固熟。
何當借輕舠，一往如飛鶩。